ไฟเขียวธกส.อัดงบ5พันล.อุ้มเกี่ยวข้าว
ครม.อนุมัติ ธ.ก.ส.เติมงบอีก 5,000 ล้าน ช่วยค่าเกี่ยวชาวนา หลังแห่เข้าโครงการเพิ่มกว่า 2 แสนครัวเรือน
13 มี.ค. 2562

ครม.อนุมัติ ธ.ก.ส.เติมงบอีก 5,000 ล้าน ช่วยค่าเกี่ยวชาวนา หลังแห่เข้าโครงการเพิ่มกว่า 2 แสนครัวเรือน
นายณัฐพร จาตุศรีพิทักษ์ โฆษกประจำรองนายกรัฐมนตรีฝ่ายเศรษฐกิจ เปิดเผยว่า ที่ประชุมคณะรัฐมนตรี (ครม.) มีมติเห็นชอบให้ธนาคารเพื่อการเกษตรและสหกรณ์การเกษตร (ธ.ก.ส.) จัดสรรงบประมาณเพิ่มอีก 5,063.73 ล้านบาท และอนุมัติงบกลางปี 2562 วงเงิน 265 ล้านบาท เพื่อให้นำไปบริหารโครงการเพื่อใช้ในโครงการช่วยเหลือค่าเก็บเกี่ยวและปรับปรุงคุณภาพข้าวให้กับเกษตรกร ปีการผลิต 2561/2562
ปัจจุบันมีจำนวนเกษตรกรที่มาขึ้นทะเบียนสิ้นสุดวันที่ 28 ก.พ. 2562 มากกว่าเป้าหมาย 278,824 ครัวเรือน มีจำนวนพื้นที่ 3.48 ล้านไร่ จากเป้าหมายเดิม 4.05 ล้านครัวเรือน พื้นที่ 54 ล้านไร่ โดยมีกรอบวงเงินเดิม 56,474.02 ล้านบาท
สำหรับการช่วยเหลือจะช่วยเกษตรกรไร่ละ 1,500 บาท ไม่เกิน 12 ไร่/ครัวเรือน หรือครัวเรือนละไม่เกิน 1.8 หมื่นบาท โดยวงเงินส่วนหนึ่งจะมาจากงบเหลือจ่ายของกระทรวงพาณิชย์ 265 ล้านบาท กระทรวงพาณิชย์จึงขอเพิ่มจำนวน 4,959 ล้านบาท ค่าบริหารของ ธ.ก.ส. 109 ล้านบาท
ด้าน นายสมเกียรติ ประจำวงษ์ เลขาธิการสำนักงานทรัพยากรน้ำ แห่งชาติ (สทนช.) กล่าวว่า สถานการณ์แล้งปี 2562 คาดจะแล้งมากกว่า ปีที่ผ่านมาเนื่องจากปริมาณน้ำ กักเก็บปีนี้มีประมาณ 46,473 ล้านลูกบาศก์เมตร (ลบ.ม.) หรือ 66% ปริมาณน้ำใช้การได้ 33% เมื่อเทียบกับปี 2561 มีประมาณ 50,229 ล้าน ลบ.ม. หรือ 71% และมีปริมาณน้ำใช้การได้ 38% ด้านแผนการใช้น้ำในฤดูแล้ง ตั้งแต่วันที่ 1 พ.ย. 2561-30 เม.ย. 2562 มีการใช้น้ำไปแล้ว 16,727 ล้าน ลบ.ม. หรือ 72% ของแผน คงเหลือ 6,373 ล้าน ลบ.ม. หรือ 28%
การจัดสรรน้ำยังคงเป้าหมายหลัก คือ การอุปโภค บริโภค การรักษาระบบนิเวศ ให้เพียงพอถึงเดือน พ.ค. ที่กรมอุตุนิยมวิทยาคาดว่าจะเข้าสู่ฤดูฝน จึงได้ประสานกับกระทรวงเกษตรและสหกรณ์ กระทรวงมหาดไทย ในการประชาสัมพันธ์ให้เกษตรกรงดการปลูกข้าวนาปรังรอบที่ 2 และประชาชนช่วยกันประหยัดน้ำเพื่อให้มีปริมาณน้ำเพียงพอกับการใช้
ภาพประกอบข่าว